“หอการค้าฯ” คาดปีใหม่ 65 เงินสะพัด 8.5 หมื่นลบ. ต่ำสุดรอบ 12 ปี
“หอการค้าฯ” คาดปีใหม่ 65 เงินสะพัด 8.5 หมื่นลบ. ต่ำสุดรอบ 12 ปี เหตุกังวลโอมิครอนแพร่ระบาดหนัก
“หอการค้าฯ” คาดปีใหม่ 65 เงินสะพัด 8.5 หมื่นลบ. ต่ำสุดรอบ 12 ปี เหตุกังวลโอมิครอนแพร่ระบาดหนัก
24 ธ.ค. 2564

นายธนวรรธน์ พลวิชัย ประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยผลสำรวจพฤติกรรมการใช้จ่ายของประชาชนในช่วงเทศกาลปีใหม่ 65 คาดว่าจะมีเม็ดเงินสะพัดจากการใช้จ่ายของประชาชนทั่วประเทศราว 85,796.49 ล้านบาท ลดลง 6.2% จากปีก่อน โดยถือว่าปีนี้ต่ำสุดในรอบ 12 ปี นับตั้งแต่ปี 54 เป็นต้นมา เป็นผลจากปัจจัยความกังวลเรื่องการแพร่ระบาดของโควิดสายพันธุ์โอมิครอนเป็นหลัก โดยแบ่งเป็นการใช้จ่ายเพื่อการท่องเที่ยว 49,642.57 ล้านบาท และค่าใช้จ่ายในการซื้อสินค้า-เลี้ยงสังสรรค์-ทำบุญ รวม 36,153.92 ล้านบาท
สำหรับของขวัญยอดนิยมในช่วงปีใหม่ 3 อันดับแรก คือ ซื้อกระเช้าของขวัญ รองลงมา คือ ซื้อของรับประทาน และซื้อเครื่องดื่มบำรุง ส่วนการเดินทางออกไปท่องเที่ยวช่วงปีใหม่นั้น พบว่า การเดินทางท่องเที่ยวในประเทศ ค่าใช้จ่ายเฉลี่ยอยู่ที่ 5,445.28 บาท/คน ส่วนการท่องเที่ยวต่างประเทศ ค่าใช้จ่ายเฉลี่ยอยู่ที่ 21,508.32 บาท/คน
ทั้งนี้ ประชาชน 33% มองว่าเทศกาลปีใหม่ปีนี้จะคึกคักพอๆ กับปีที่แล้ว แต่ประชาชน 27% มองว่าปีใหม่ปีนี้ไม่คึกคัก ในขณะที่ประชาชน 23% มองว่าปีใหม่จะคึกคักน้อยกว่าปีที่แล้ว และมี 17% ที่ตอบว่าปีใหม่จะคึกคักมากกว่าปีที่แล้ว
ในขณะเดียวกัน ประชาชนมองว่าภาวะเศรษฐกิจในปัจจุบัน มีผลกระทบต่อการใช้จ่ายช่วงปีใหม่ 71.2% ส่วนการแพร่ระบาดของโควิดในปัจจุบัน มีผลกระทบต่อการใช้จ่ายในช่วงปีใหม่ 68.3% และภาระหนี้สินมีผลกระทบต่อการใช้จ่ายในช่วงปีใหม่ 43.2%
สำหรับสิ่งที่ต้องการได้เป็นของขวัญจากรัฐบาลมากสุดใน 5 อันดับ คือ อันดับแรก บริหารประเทศอย่างโปร่งใส ปราบปรามการทุจริตอย่างจริงจัง อันดับสอง กระจายอำนาจสู่ท้องถิ่น และดำเนินงานอย่างมีประสิทธิภาพ และเสถียรภาพอันดับสาม จัดแพ็คเกจกระตุ้นเศรษฐกิจต่อเนื่อง เช่น คนละครี่ง ชิมช้อปใช้ เป็นต้น อันดับสี่ แก้ปัญหาการแพร่ระบาดโควิด-19 ให้หมดไปจากประเทศ และอันดับห้า แก้ปัญหาการกระจายรายได้ ลดความเหลื่อมล้ำในสังคม
โดยสิ่งที่อยากให้รัฐดำเนินการในปี 65 อันดับแรก คือ เรื่องการดูแลค่าครองชีพให้เหมาะสม รองลงมา คือ การแพร่ระบาดของโควิด-19 และอันดับสาม เรื่องปัญหาหนี้ครัวเรือน
ทั้งนี้ ประชาชนได้ประเมินผลการแก้ไขปัญหาในด้านต่างๆ ของรัฐบาลในรอบปีที่ผ่านมา สามอันดับแรกที่สามารถจัดการได้ดี คือ การแพร่ระบาดของโควิด-19 รองลงมา คือ การเตรียมความพร้อมรับมือภัยธรรมชาติ และอันดับสาม การแก้ไขปัญหาสังคม
นอกจากนี้ เมื่อสำรวจความคิดเห็นประชาชนเกี่ยวกับเศรษฐกิจไทยในปี 65 เมื่อเทียบกับปี 64 พบว่าประชาชนส่วนใหญ่ 28.4% มองว่าเศรษฐกิจไทยจะแย่ลงมาก รองลงมาประชาชน 26.5% มองว่าจะเหมือนเดิม ส่วนอีก 25.4% มองว่าแย่ลงเล็กน้อย มีเพียง 0.1% ที่มองว่าดีขึ้นมาก สำหรับการขยายตัวของภาวะเศรษฐกิจ ประชาชนส่วนใหญ่ ไม่ทราบหรือไม่แน่ใจ รองลงมาประชาชนมองว่า เศรษฐกิจไทยในปี 65 จะขยายตัวในระดับ 2.51-3.00%
ในส่วนของมาตรการของรัฐ ประชาชนส่วนใหญ่ต้องการให้ขยายเวลาการใช้มาตรการคนละครึ่งมากที่สุด รองลงมา คือ โครงการช้อปดีมีคืน และเราเที่ยวด้วยกัน ตามลำดับ
นอกจากนี้ เมื่อถามถึงความกังวลต่อการแพร่ระบาดของโอมิครอน พบว่า ประชาชนมีความกังวล 72.7% และไม่กังวล 27.3% ซึ่งความกังวลดังกล่าว ส่งผลต่อการตัดสินใจไปท่องเที่ยวในช่วงปีใหม่ถึง 59.6%
“ก่อนหน้านี้ หอการค้าไทยคาดการณ์ผิดคาด จากเดิมที่คาดว่าการใช้จ่ายปีใหม่จะอยู่ในกรอบเดิมประมาณ 120,000-140,000 ล้านบาท แต่เมื่อมีการแพร่ระบาดของโอมิครอนเข้ามา, การยกเลิกTest&amp;Go ประกอบกับมาตรการกระตุ้นเศรษฐกิจของรัฐที่จะออกมาช่วงปีหน้า รวมถึงมีการคำนวณรวมไปถึงสถานการณ์ที่อาจมีการงดเคาท์ดาวน์ ซึ่งรัฐเองก็มีการส่งสัญญาณมาพอสมควร การใช้จ่ายของปี 65 จึงอยู่ที่ประมาณ 86,000 ล้านบาท ซึ่งโอมิครอนเป็นปัจจัยหลักที่ทำให้การใช้จ่ายหายไปถึง 30,000-50,000 ล้านบาท ทั้งนี้ 86,000 ล้านบาท ก้ต้องขึ้นอยู่กับบรรยากาศจริง ซึ่งอาจลดลงได้อีกประมาณ 5,000-10,000 ล้านบาท” นายธนวรรธน์ กล่าว
อนึ่ง ผลการสำรวจดังกล่าว มาจากความคิดเห็นของประชาชนทั่วประเทศ จำนวน 1,244 ตัวอย่าง ดำเนินการสำรวจระหว่างวันที่ 14-23 ธ.ค. 64